SL Uradni list Evropske unije C 101/15

Objava zahtevka v skladu s členom 50(2)(b) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 101/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

VLOGA ZA REGISTRACIJO ZAJAMČENE TRADICIONALNE POSEBNOSTI (ZTP)

UREDBA SVETA (ES) št. 509/2006

o zajamčenih tradicionalnih posebnostih kmetijskih proizvodov in živil (2)

„РОЛЕ ТРАПЕЗИЦА“ (ROLE TRAPEZITSA)

Št. EC: BG-TSG-0007-01020 – 23.7.2012

1. Ime in naslov skupine, ki je predložila vlogo

Ime skupine ali organizacije (če je ustrezno): Sdruzhenie Traditsionni surovo-susheni mesni produkti (Združenje za tradicionalne suhomesne proizvode) (STSSMP)

Naslov: bul. Shipchenski prohod bl. 240, vh. А, ap. 6., et. 3 1111 Sofija BOLGARIJA Tel: +359 29712671 Faks: +359 29733069 E-naslov: office@amb-bg.com

2. Država članica ali tretja država

Bolgarija

3. Specifikacija proizvoda

3.1 Ime za registracijo (člen 2 Uredbe (ES) št. 1216/2007)

„Роле Трапезица“ (Role Trapezitsa)

3.2 Gre za ime, ki

☒ je specifično samo po sebi ☐ izraža posebne lastnosti kmetijskega proizvoda ali živila

Ime „Role Trapezitsa“ je izpeljano iz besede „Trapezitsa“, ki je ime zgodovinsko pomembnega hriba v stari cesarski prestolnici Bolgarije Veliko Tarnovo. To ime je prešlo v splošno rabo, ne da bi geografska regija vplivala na postopek proizvodnje. Ime je specifično samo po sebi, ker se uporablja in je znano po vsej Bolgariji ter ima dolgoletno zgodovino in sloves. Proizvod se še vedno proizvaja pod tem imenom in je priljubljen po vsej državi.

3.3 Ali se zahteva pridržanje imena na podlagi člena 13(2) Uredbe (ES) št. 509/2006?

☒ Registracija s pridržanjem imena ☐ Registracija brez pridržanja imena

3.4 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.5 Opis kmetijskega proizvoda ali živila, za katerega se uporablja ime iz točke 3.1 (člen 3(1) Uredbe (ES) št. 1216/2007)

„Role Trapezitsa“ je stisnjen suhomesni proizvod, pripravljen iz ohlajenega ali zamrznjenega svinjskega vratu, ki se natre z mešanico soli in naravnih začimb (črni ali beli poper in česen), nadeva v goveje slepo črevo ali kolagenski ovoj in mrežo ter preveže z vrvico. Proizvod „Role Trapezitsa“ je po odstranitvi ovoja primeren za neposredno uživanje.

Fizične lastnosti – oblika in dimenzije

Valjast, sploščen in podolgovat, vsak kos pa je debel vsaj 3 cm.

Kemične lastnosti

— Vsebnost vode: največ 38 % skupne teže.

— Kuhinjska sol: največ 4,5 % skupne teže.

— Ostanek nitritov v končnem proizvodu: največ 50,0 mg/kg.

— рН: najmanj 5,4.

Organoleptične lastnosti

Zunanji videz in barva: čista površina, prekrita s tanko plastjo bele plemenite plesni.

Površina prereza: gladka in čista, meso je rožnato rdeče, koščki maščobe pa bele ali blede kremaste barve.

Konsistenca: čvrsta in elastična.

Okus in vonj: značilen, prijeten, zmerno slan z značilno aromo po česnu in črnem popru.

Proizvod „Role Trapezitsa“ se lahko prodaja cel, narezan na kose ali rezine, vakuumsko zapakiran, v celofanu ali embalaži z modificirano atmosfero.

3.6 Opis metode pridobivanja kmetijskega proizvoda ali živila, za katerega se uporablja ime iz točke 3.1 (člen 3(2) Uredbe (ES) št. 1216/2007)

Sestava na 100 kg sestavin

Svinjski vrat, ohlajen ali zamrznjen.

— Začimbe: — naravni črni ali beli poper — 400 g, — česen — 100 g.

— Mešanica za soljenje: 4,50 kg kuhinjske soli, 40 g askorbinske kisline (E 300), ki deluje kot antioksidant, 100 g kalijevega nitrata (E 252) ali 85 g natrijevega nitrata (E 251), ki deluje kot konzervans, in 500 g rafiniranega kristalnega sladkorja.

— Goveje slepo črevo, kolagenski ovoj, mreža, vrvica, dovoljena za uporabo z živili.

Metoda pridobivanja

Proizvod „Role Trapezitsa“ je pripravljen iz ohlajenega ali zmrznjenega svinjskega vratu s pH vrednostjo od 5,6 do 6,2. Svinjski vratovi se zvijejo v ustrezno obliko in položijo v čiste posode za soljenje. Najprej se zmešajo nitrati in kuhinjska sol, nato pa se dodajo ostale sestavine, da se zagotovi boljša porazdelitev sestavin mešanice za soljenje. Meso se ročno ali mehansko natre z mešanico za soljenje. Nasoljeni vratovi se položijo tesno skupaj v posode iz plastike ali nerjavečega jekla in zorijo v hladilnici pri temperaturi zraka med 0 in 4 °C. Po 4 ali 5 dneh se vratovi prerazporedijo (tisti na vrhu se zamenjajo s tistimi na dnu), nato pa v enakih pogojih počivajo vsaj še 10 do 12 dni, da so enakomerno in v celoti nasoljeni. Po končani fazi soljenja se meso nadeva v ovoje iz govejega slepega črevesa ali kolagena. Vsak kos se spiralno preveže z vrvico ali tesno zavije v mrežo in obesi na lesene in/ali kovinske okvire ali palice, nameščene na vozičke za klobase iz nerjavečega jekla. Kosi se med seboj ne smejo dotikati. Na vozičkih ostanejo obešeni največ 24 ur na temperaturi zraka do 12 °С, da se odcedijo. Po odcejevanju ostanejo na vozičkih, ki se prestavijo v naravne ali klimatizirane komore za sušenje z možnostjo uravnavanja temperature in vlage. Med sušenjem se temperatura ohranja pri 12–17 °С, relativna vlažnost pa pri 70–85 %. Po 3 do 5 dneh sušenja se proizvod „Role Trapezitsa“ stiska 12–24 ur. Prvo stiskanje se izvede, ko so se vratovi proizvoda „Role Trapezitsa“ nekoliko posušili in je mogoče na njihovi površini otipati rahlo skorjo. Pred stiskanjem morajo biti razporejeni glede na debelino. Stiskanje se običajno izvede dvakrat ali trikrat. Postopek sušenja se nadaljuje, dokler konsistenca mesa ne postane čvrsta in elastična.

3.7 Posebne lastnosti kmetijskega proizvoda ali živila (člen 3(3) Uredbe (ES) št. 1216/2007)

Naslednje posebnosti dajejo proizvodu „Role Trapezitsa“ njegove značilne lastnosti:

— mehkost in sočnost – svinjski vratovi, iz katerih je izdelan proizvod „Role Trapezitsa“, so visokokakovostno marmorirano meso. Uporaba te sestavine in tradicionalne metode pridobivanja (zlasti med sušenjem in stiskanjem) daje končnemu proizvodu njegovo značilno sočnost in mehkost,

— okus in vonj – proizvod „Role Trapezitsa“ ima značilen okus in vonj tudi zaradi začimb, zlasti česna, ki so skrbno izbrane in odmerjene ter vtrte v svinjski vrat. Značilna aroma in okus proizvoda sta tudi rezultat dolgotrajnega postopka sušenja v ovoju,

— oblika – proizvod ima značilno sploščeno obliko, ki jo dobi po stiskanju. Še ena posebna značilnost proizvoda „Role Trapezitsa“ je, da se meso nadeva v ovoj iz govejega slepega črevesa ali kolagena in ovije z mrežo ter da po večkratnem stiskanju dobi svojo posebno sploščeno obliko, zaradi katere je mogoče razlikovati med njim in drugimi posebnimi suhomesnimi proizvodi iz iste skupine, ki niso izdelani iz mletega mesa.

3.8 Tradicionalne lastnosti kmetijskega proizvoda ali živila (člen 3(4) Uredbe (ES) št. 1216/2007)

Posebni suhomesni proizvodi, izdelani iz nemlete svinjine, so tradicionalne in značilne oblike bolgarskih mesnih proizvodov. Izdelani so iz svinjskega fileja ali vratu. Eden od teh proizvodov je tudi proizvod „Role Trapezitsa“, ki ga v Bolgariji proizvajajo po tradicionalnih metodah že več kot 30 let.

Recept je bil prvič standardiziran kot bolgarski državni standard BDS 2984-75 – „Svinjska rulada“, Državna komisija za standardizacijo, Sofija, 1975, pozneje pa kot BDS 2984-84 – „Role Trapezitsa“. Metoda pridobivanja proizvoda „Role Trapezitsa“ je opisana v navodilih Sbornik tehnologichni instruktsii za proizvodstvo ma mesni proizvedeniya (Navodila za proizvodnjo mesnih proizvodov), ki sta jih leta 1981 objavila DSO Rodopa in Inštitut za mesno industrijo. Ta metoda in recept se uporabljata še danes.

Glavni razlog za uvedbo teh standardov je bil želja, da se s skupnimi pravili zaščiti tradicionalni recept in uskladi metoda pridobivanja ter s tem zagotovi pravilno zorenje v fazi sušenja, ki je temeljni in tradicionalni vidik proizvodnje takšne vrste proizvoda. Ta proces sproži mikrobiološke, biokemične in fizikalno-kemične spremembe surovega mesa, zaradi katerih postane primerno za neposredno uživanje ter dobi svoje posebne organoleptične, prehranske in biološke lastnosti. Razpoložljiva mikroflora ima ključno vlogo v tem procesu. Pomemben pogoj za naravno selekcijo posebne mikroflore je uporaba tradicionalnih stiskalnic, sestavljenih iz lesenih plošč, ki se med sušenjem uporabljajo za stiskanje. Proizvod se stiska, da dobi sploščeno obliko, pa tudi zato, ker stiskanje vpliva na zorenje in sušenje ter na nekatere lastnosti, ki določajo kakovost končnega proizvoda, ter preprečuje neenakomerno sušenje zaradi intenzivnega prenosa snovi v zunanjih slojih in zaviranja le-tega v središču, saj bi zaradi tega nastale napake.

3.9 Minimalne zahteve in postopek nadzora posebnih lastnosti (člen 4 Uredbe (ES) št. 1216/2007)

Med obdelavo in po njej se preverja naslednje:

— skladnost uporabljenega mesa z zahtevami iz točke 3.6,

— upoštevanje razmerja med mesom in mešanico za soljenje iz recepta, ki se preverja pri odmerjanju mešanice za soljenje in soljenju mesa, količine surovin in dodatkov pa se primerjajo z receptom,

— upoštevanje proizvodnega postopka, opisanega v točki 3.6, med soljenjem vratu po tem, ko je bil zvit v ustrezno obliko,

— upoštevanje proizvodnega postopka, opisanega v točki 3.6, ko se nasoljeno meso nadeva v ovoj,

— nadzorovanje temperature in vlažnosti med odcejanjem in sušenjem ter vizualni pregled proizvoda,

— skladnost z zahtevami glede zunanjega videza in barve, ki se preverja z vizualnim pregledom proizvoda po zaključenem postopku sušenja,

— skladnost z zahtevami glede površine prereza, konsistence, arome in okusa, kot so opisani v točki 3.5, se preverja s senzorično analizo končnega proizvoda,

— skladnost z zahtevanimi fizikalno-kemičnimi parametri končnega proizvoda iz točke 3.5 se preverja z uporabo odobrenih laboratorijskih metod.

Navedeni parametri se preverjajo enkrat letno. Če se na določeni stopnji odkrijejo kršitve, se pogostost preverjanja poveča na vsakih šest mesecev.

4. Organi ali telesa, ki preverjajo skladnost s specifikacijo proizvoda

4.1 Ime in naslov:

Ime: Q Certificazioni S.r.l. Naslov: Villa Parigini, loc. Basciano 53035 Monteriggioni SI ITALIJA ul. Leonardo da Vinci 42a 4000 Plovdiv BOLGARIJA Tel./Faks: +359 32649228 Mobilni telefon: +359 897901680 E-naslov: office@qci.bg

☐ Javni ☒ Zasebni

4.2 Posebne naloge organov ali teles

Inšpekcijski organ iz točke 4.1 preverja skladnost z vsemi merili iz specifikacije.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.